കഥാതന്തു

അയാൾ എഴുത്തു മേശയുടെ മുൻപിൽ വളരെ നേരമായി ഇരിക്കുകയായിരുന്നു .നിവർത്തിവച്ച വെള്ള ക്കടലാസ്സിലേക്ക് ആവാഹിക്കപ്പെടാൻ തയ്യാറാകാതെ വാക്കുകൾ ഒളിച്ചുകളിച്ചു .

വളരെ ചിട്ടയോടെ ക്രമീകരിച്ച ഒരു മുറിയായിരുന്നു അത്. അതെല്ലാം അയാൾക്ക് വളരെ നിർബന്ധമായിരുന്നു . അലക്ഷ്യമായി വീണു കിടക്കുന്ന ഒരു കടലാസു തുണ്ടോ , തിരികെ എടുക്കാൻ മറന്നു പോയ ഒരു ചായക്കപ്പോ മതി അയാളുടെ സ്വസ്ഥത നശിപ്പിക്കുവാൻ . അതറിയാവുന്നതു കൊണ്ട് അയാളുടെ ഭാര്യ സൈന വീട്ടിനുള്ളിലെ എല്ലാ വസ്തുക്കളും ക്രമമായും ഭംഗിയായും വയ്ക്കുന്ന തിൽ ശ്രദ്ധ പുലർത്തിപ്പോന്നു. അയാളുടെ എഴുത്തിനു തടസ്സമുണ്ടാക്കും വിധം ചെറിയൊരു വീഴ്ച പോലും പറ്റാതിരിക്കാൻ അവരുടെ കുഞ്ഞുങ്ങളുടെ കുട്ടിക്കാല കുസൃതികളെപ്പോലും അവർ കടിഞ്ഞാണിട്ട് നിർത്തി .

ജനാലയ്ക്ക് അഭിമുഖമായിട്ടായിരുന്നു അയാളുടെ ഇരിപ്പ്. എഴുത്തിന് ഒരു തുടക്കം കിട്ടാത്തതിന്റെ അസ്വസ്ഥതയുമായി അയാൾ വെറുതെ പുറത്തേക്കു നോക്കിക്കൊണ്ടിരുന്നു . എത്രയോ കാലമായി കാണുന്ന കാഴ്ചകൾ തന്നെയായിരുന്നു പുറത്ത് . മതിലിനിപ്പുറത്തെ മുറ്റത്ത് വിരസമായി വളർന്നു മുറ്റിയ കുറ്റിച്ചെടികൾ . ചെറു ചെടികൾക്കുള്ളിൽ കുഞ്ഞു പൂവുകൾ പുറത്തേക്കു വരാതെ ഒളിച്ചിരുന്നു .. മുറ്റത്തെ മച്ചി മാവിന്റെ മതിലിനപ്പുറത്തേക്കു വളർന്ന ശിഖരങ്ങളിൽ തഴച്ചു നിന്ന ഇരുണ്ട പച്ച നിറത്തിലുള്ള ഇലകൾ മതിലി നു മുകളിൽ കൂടി വെളിപ്പെട്ടിരുന്ന നിരത്തിലെ . ഇത്തിരികാഴ്ചകളെക്കൂടി മറച്ചിരുന്നു

ആകാശം വരണ്ടുണങ്ങി കിടന്നു. ഭൂമി മഴയ്ക്കായി ദാഹിച്ചുകൊണ്ടുമിരുന്നു

വളരെപ്പെട്ടെന്നു പ്രശസ്തിയിലേക്ക് ഉയർന്നു വന്ന ഒരു എഴുത്തുകാരനായിരുന്നു അത്. പുസ്തകമേളകളിൽ വളരെപ്പെട്ടെന്നു വിറ്റു തീരുന്ന പുസ്തകങ്ങൾ അയാളുടേതായിരുന്നു അയാളുടെ ഫോട്ടോ പതിച്ച കവർ പേജ് മാത്രം കണ്ട് പുസ്തകത്തിന്റെ ഉള്ളടക്കത്തെ കുറിച്ച് ആശങ്കപ്പെടാതെ തന്നെ വായനക്കാർക്ക് അയാളുടെ പുസ്തകങ്ങൾ വാങ്ങിക്കൊണ്ടു പോകുവാൻ കഴിഞ്ഞിരുന്നു അതിനനുസരിച്ച് പുരസ്കാരങ്ങളും അയാളെ തേടിയെത്തിയിരുന്നു .

ഇങ്ങനെയെല്ലാമുള്ള ഒരു എഴുത്തുകാരന് എഴുതാൻ വാക്കുകൾ കിട്ടാതെ കാത്തിരിക്കേണ്ട കാര്യമുള്ളതല്ല എങ്കിലും ചിലപ്പോഴൊക്കെ . അയാൾക്ക് തുടക്കം ഒരു തിക്കുമുട്ടൽ തന്നെയായിരുന്നു. കഥയുടെ ഒരു പൂർണ്ണരൂപം മനസ്സിലുള്ളപ്പോൾ തന്നെയും തുടക്കത്തിനായി ചിലപ്പോൾ ദിവസങ്ങളോളം തന്നെ അയാൾക്കു തപസ്സനുഷ്ഠിക്കേണ്ടി വരുമായിരുന്നു

എന്നാൽ ഇത്തവണ കാര്യങ്ങൾ കുറേക്കൂടി വ്യത്യസ്തമായിരുന്നു . കഥയുടെ ഒരു ചെറുബീജം പോലും അയാളുടെ ഉള്ളിൽ ഉണ്ടായിരുന്നില്ല . ഉണ്ടായിരുന്നത് വിശേഷാൽ പതിപ്പിലേക്ക് ഉടൻ തന്നെ ഒരു കഥ എത്തിച്ചു കൊടുക്കണമെന്നാവശ്യപ്പെട്ടു കൊണ്ടുള്ള അയാൾക്കൊഴിവാക്കാൻ പറ്റാത്ത ഒരു പത്രാധിപരുടെ നിർബന്ധമായിരുന്നു . പത്രാധിപരുടെ നിർബന്ധത്തെക്കാൾ അയാളെ അലട്ടിയതാവട്ടെ തന്റെ ഒരു സൃഷ്ട്ടി ഇല്ലാതെ ആ പ്രമുഖ മാസികയുടെ വിശേഷാൽ പതിപ്പ് എങ്ങാനും പുറത്തിറങ്ങുമോ എന്ന വേവലാതിയായിരുന്നു താനും .

ഇരിപ്പ് മടുത്തിട്ട് അയാൾ മുറിക്കു പുറത്തേക്കിറങ്ങി . ഹാളിൽ ആരുമുണ്ടായിരുന്നില്ല . സൈന അടുക്കളയിലാവും . കുട്ടികൾ സ്‌കൂളിൽ നിന്ന് വരേണ്ട സമയമായിരിക്കുന്നു . അവർക്കുള്ള പലഹാരങ്ങളുണ്ടാക്കുന്ന തിരക്കിലാവും . അയാൾ വാതിൽ തുറന്നു പുറത്തിറങ്ങി . സിറ്റ്ഔട്ടിൽ നിന്ന് നോക്കിയാൽ റോഡിനിരു പുറത്തും നിരനിരയായി വീടുകൾ കാണാം , കൂടുതലും പുതിയ മാതൃകയിലുള്ള ഇരുനില വീടുകൾ എല്ലാ വീടുകളുടെയും ഗേറ്റുകൾ അടച്ചിട്ടിരിക്കുകയോ ചിലതെല്ലാം പൂട്ടിയിരിക്കുകയോ ആയിരുന്നു.ആയിടയ്ക്ക് പുതുതായി പണികഴിപ്പിച്ച ചില വീടുകളും അക്കൂട്ടത്തിലുണ്ടായിരുന്നു . ആകെക്കൂടി ഒരു ,മികച്ച ഹൌസിങ് കോളനിയുടെ മട്ട്,

'ആഹാ .. വിനയേട്ടൻ ഇവിടെ വന്നു നില്കയാരുന്നോ ?" പിന്നിൽ നിന്ന് സൈനയുടെ ശബ്ദം കേട്ടു.

"ഞാൻ കരുതി എഴുതുകയായിരിക്കുമെന്ന്"

"ഉം.." അയാൾ ഒന്ന് മൂളുക മാത്രം ചെയ്തു

" സ്‌കൂൾ ബസ് ഇപ്പൊ എത്തും "

സൈന ചുരിദാറിന്റെ ഷാൾ നേരെയിട്ടുകൊണ്ടു മുറ്റത്തേക്കിറങ്ങി . വിക്കറ്റ് ഗേറ്റ് മാത്രം തുറന്നു വെളിയിലിറങ്ങി നിന്ന ശേഷം വിനയനെ നോക്കി പുഞ്ചിരിച്ചു.

അയാൾ നോക്കുമ്പോൾ പല ഗേറ്റുകളുടെയും മുൻപിൽ അമ്മമാരോ വീട്ടുജോലിക്കാരോ ഹാജരായിട്ടുണ്ട് അല്പം മുൻപ് നോക്കുമ്പോൾ ഈ വീടുകളിലൊന്നും ആൾതാമസമുള്ള ലക്ഷണമേ ഉണ്ടായിരുന്നില്ലല്ലോ എന്ന് അയാൾ അതിശയിച്ചു .

അപ്പോൾ ഗേറ്റിങ്കൽ ഒരു പ്രായമായ സ്ത്രീയും അവരുടെ ചെറുമകനെന്നു തോന്നിച്ച ഒരു ചെറിയ ആൺകുട്ടിയും പ്രത്യക്ഷപ്പെട്ടു . ആ സ്ത്രീ വളരെ ഭവ്യതയോടെ സൈനയോട് എന്തോ ചോദിക്കുന്നതും സൈന തന്നെ ചൂണ്ടി എന്തോ പറയുന്നതും അയാൾ കണ്ടു . ഒന്ന് സംശയിച്ചു നിന്ന ശേഷം സ്ത്രീ വിക്കറ്റ് ഗേറ്റിലൂടെ മുറ്റത്തേക്ക് കടന്നു . പിന്നാലെ ചെറിയ കുട്ടിയും .

അറുപത്തിനു മേൽ പ്രായം തോന്നിച്ച ഒരു സ്ത്രീയായിരുന്നു അത് . പഴകി നിറം മങ്ങിയ ഒരു സാരി അവർ ധരിച്ചിരുന്നു . സാരിക്ക് തീരെ ചേരാത്ത, നിറം കെട്ടുപോയ ബ്ലൗസ് . അവരുടെ മുഖത്ത് ദാരിദ്ര്യം പച്ചകുത്തിയിരുന്നു . കുട്ടിക്ക് പത്തോ പതിനൊന്നോ വയസ്സ് മതിച്ചിരുന്നു. അവൻ ധരിച്ചിരുന്ന ഉടുപ്പും നിക്കറും പഴകിയതും അവനു തീരെ ചേരാത്ത വിധം ഇറുക്കമുള്ളതും ആയിരുന്നു . അവന് ആ മുറ്റത്തേക്ക് കയറി വരാൻ സങ്കോചമുള്ളതുപോലെ തോന്നിച്ചു . ആ സ്ത്രീ അവന്റെ കൈ പിടിച്ചിട്ടില്ലായിരുന്നെങ്കിൽ അവൻ ആ ഗേറ്റിങ്കൽ തന്നെ നിന്നേനെ എന്ന് അയാൾക്ക്‌ തോന്നി

"എന്താ .. എന്താ വേണ്ടത്?"

അവർ മുറ്റത്തിയപ്പോൾ അയാൾ ചോദിച്ചു . തന്റെ ശബ്ദത്തിന് ആവശ്യത്തിലധികം ഘനമുണ്ടെന്ന് ആ നിമിഷം തന്നെ അയാൾക്ക് തോന്നുകയും ചെയ്തു

"വിനയൻ സാർ?" ആ സ്ത്രീ അപ്പോഴും സംശയം ഒഴിഞ്ഞിട്ടില്ലാത്ത കണ്ണുകളോടെ ചോദിച്ചു .

"അതെ .. ഞാൻ തന്നെ "

"സാറിനെ ഒന്ന് കാണാനാ വന്നത് "

"പറഞ്ഞോളൂ"

"ഞങ്ങള് കുറച്ചപ്പുറത്താ താമസം " ആ സ്ത്രീ അവിടെ നിന്ന് അല്പം അകലെയുള്ള ഒരു സ്‌ഥലത്തിന്റെ പേര് പറഞ്ഞു അയാൾക്ക് അവിടെ വലിയ പരിചയം ഉണ്ടായിരുന്നില്ല . അവർ പറഞ്ഞ സ്‌ഥലത്ത്‌ പാവപ്പെട്ടവരുടെ ഒരു കോളനി ഉണ്ടെന്ന് മാത്രം അയാൾക്കറിയാമായിരുന്നു . . "ഇതെന്റെ മകളുടെ കുട്ടിയാണ് "

"എന്താ കുട്ടീടെ പേര്? " അയാൾ അവനോടായി ചോദിച്ചു .

"അപ്പു " കുട്ടി അപ്പോൾ മാത്രം അയാളുടെ മുഖത്തേക്ക് നോക്കി .

ഇതിനിടെ മക്കളുടെ സ്‌കൂൾ ബസ് വന്നു കഴിഞ്ഞിരുന്നു

അവർ ഗേറ്റു കടന്ന് ഉത്സാഹത്തോടെ ഓടി വന്നു . സിറ്റൗട്ടിൽ അയാളെ കണ്ട് ഓടിവന്ന് "അച്ഛാ " എന്ന് വിളിച്ചു കെട്ടിപ്പിടിച്ചു . "മക്കള് പോയി എന്തെങ്കിലും കഴിക്ക്" എന്നയാൾ പറഞ്ഞു. അതേ ഉത്സാഹത്തോടെ അവർ വീടിനുള്ളിലേക്ക് ഓടിക്കയറിപ്പോയി വീടിനു പെട്ടെന്ന് ജീവൻ വച്ചു .

കുട്ടികൾ വന്നു കെട്ടിപ്പിടിച്ചപ്പോൾ ഉണ്ടായ ചിരി മായാതെ അയാൾ അപ്പുവിനെ നോക്കി . അവൻ ആ നേരമെല്ലാം വിടർന്ന കണ്ണുകളോടെ അതെല്ലാം നോക്കി നിൽക്കുകയായിരുന്നെന്ന് അയാൾ കണ്ടു.

അയാൾ നോക്കിയപ്പോൾ അവൻ നാണത്തോടെ ചിരിച്ചു.

കുട്ടികളുടെ ബാഗുകളും ചുമലിലിട്ട് സൈന അകത്തേക്ക് കയറിപ്പോയി

" ശരി, പറയൂ . "

അയാൾ ആ പ്രായമായ സ്ത്രീയെ നോക്കി പറഞ്ഞു.

പെട്ടെന്ന് അവരുടെ കണ്ണുകൾ നിറഞ്ഞു.

"ഞാൻ ഒരു ഭാഗ്യദോഷിയാ സാറെ ," അവരുടെ ശബ്ദം ഒരു തേങ്ങൽ പോലെ തോന്നി

അയാൾക്ക് ഒരു വല്ലായ്മ അനുഭവപ്പെട്ടു .

"നിങ്ങൾ കരയാതെ കാര്യം പറയൂ. "

അവർ പെട്ടെന്ന് കണ്ണുകൾ തുടച്ചു .

"ഇവന്റെ അമ്മയെ ക്കൂടാതെ ഒരു മോനും കൂടി ഉണ്ടായിരുന്നതാ സാറേ എനിക്ക് , ഇവന്റമ്മയുടെ എളേതായിട്ട് " അവർ പറഞ്ഞു തുടങ്ങി . എല്ലാക്കാര്യത്തിലും മിടുക്കനായിരുന്നു . വല്യ പഠിപ്പൊന്നും ഇല്ലേലും അധ്വാനിച്ച് വീടൊക്കെ നോക്കിത്തുടങ്ങിയതായിരുന്നു. എന്റെ തലവിധി എന്ന് പറഞ്ഞാൽ മതിയല്ലോ .. ഒടേതമ്പുരാൻ അവനെയങ്ങു വിളിച്ചു. " അവർ വീണ്ടും നിറഞ്ഞു വന്ന കണ്ണുകൾ ഒപ്പി .

" എന്റെ കെട്ടിയവൻ പറക്കമുറ്റാത്ത രണ്ടു കുഞ്ഞുങ്ങളേം എന്റെ കയ്യിലോട്ട് തന്നിട്ട് ഇറങ്ങി പോയതാ .. ഏതോ ഒരുത്തീടെ കൂടെ . അന്ന് ഞാൻ കരഞ്ഞു നെലോളിക്കാനൊന്നും പോയില്ല . നല്ല ധൈര്യമായിരുന്നു . വാശിയായിരുന്നു . കഷ്ടപ്പെട്ട് അധ്വാനിച്ച് രണ്ടു കുഞ്ഞുങ്ങളേം പട്ടിണിക്കിടാതെ വളർത്തി . "

അവർ ഒന്ന് നിർത്തി . ആ കാലത്തെക്കുറിച്ച് ഓർത്തെടുക്കുന്നതു പോലെ തെല്ലിട മൗനമായി നിന്നു.

"കഷ്ടപ്പെട്ടുണ്ടാക്കിയതും കടം മേടിച്ചതും ഒക്കെ ചേർത്തു വച്ചാ എന്റെ മോളെ , ഇവന്റമ്മയെ ഒരുത്തന്റെ കൂടി ഇറക്കി വിട്ടത്. "

ഒരു പാത്രത്തിൽ കുറച്ചു പഴം പൊരിയുമായി സൈന അവിടേയ്ക്കു വന്നു.

"ഇങ്ങോട്ടു കയറിയിരുന്നു കഴിക്കൂ " അവൾ പറഞ്ഞു. അപ്പോഴാണ് അവർ മുറ്റത്തു തന്നെ നിൽക്കുകയായിരുന്നല്ലോ ഇത്രനേരവും എന്ന് അയാൾ ഓർത്തത്.

"വേണ്ട ഞങ്ങൾ ഇവിടെ നിന്നോളാം" സ്ത്രീ പറഞ്ഞു

" ഇതാ ഇത് കഴിക്കൂ .." സൈന രണ്ടു കഷ്ണം പഴം പൊരി എടുത്ത് അപ്പുവിന്റെ നേർക്ക് നീട്ടി . അവൻ മടിയോടെ മുത്തശ്ശിയെ നോക്കി . വാങ്ങിച്ചോളൂ എന്നവർ സംജ്ഞ കാട്ടി. അപ്പു അറച്ചറച്ച് അതു വാങ്ങി .

"എന്റെ മോൾക്ക് ഒരു കുഴപ്പവും ഇല്ലാരുന്നു സാറേ. നല്ല പൂത്തുമ്പി പോലെ ഓടിച്ചാടി നടന്ന പെണ്ണാ അവള് .." അവരുടെ ശബ്ദം ഇടറി .

".. അവൾക്കു വയറ്റിലുണ്ടായി കഴിഞ്ഞപ്പഴാ തുടക്കം " അവരെ അപ്പുവിന്റെ ശിരസ്സിൽ തലോടി. അവൻ പഴം പൊരിയും കയ്യിൽ പിടിച്ചു മുഖം കുനിച്ച് നിന്നു.

" അവൾക്കു പെട്ടെന്ന് ആരോടും മിണ്ടാട്ടമില്ലാതായി . വീടിനു വെളിയിൽ ഇറങ്ങില്ല , മുറിയിൽ അടച്ചിട്ട് ഒറ്റയിരുപ്പ് . ആരെങ്കിലും എന്തെങ്കിലും ചോദിച്ചാൽ പേടിച്ച് നിലവിളിക്കും..ഇവന്റച്ഛന്റെ വീട്ടുകാർ പറഞ്ഞു ഭ്രാന്തുള്ള പെണ്ണിനെ ഞങ്ങൾ അവന്റെ തലയിൽ കെട്ടിവച്ച് ചതിച്ചതാണെന്ന്‌..

"ഞാൻ ആരേം ചതിച്ചതല്ല സാറേ .. എന്താ എന്റെ മോൾക്ക് പറ്റിയതെന്ന് എനിക്കറിയില്ല .. ചിലര് പറയുന്നു എന്തെങ്കിലും കണ്ടു പേടിച്ചതായിരിക്കുമെന്ന്.. എന്തായാലും കൊള്ളാം എന്റെ മോളെ അവര് കൊണ്ടന്നു വീട്ടിൽ വിട്ടു. കുഞ്ഞുണ്ടായി കഴിഞ്ഞെങ്കിലും അവളുടെ അസുഖം മാറുമെന്നും കുഞ്ഞിനേം തള്ളേം അവളുടെ കെട്ടിയവൻ വന്നു വിളിച്ചോണ്ട് പോകുമെന്നും ഞാൻ വിചാരിച്ചു, ഒന്നുമുണ്ടായില്ല . അവളുടെ അസുഖത്തിന് ഒരു കുറവും

ഉണ്ടായില്ല . " അവർ വീണ്ടും കണ്ണുകൾ ഒപ്പി

"മകൾക്കു ചികിത്സയൊന്നും ചെയ്തില്ലേ ?" വിനയൻ ചോദിച്ചു .

"ഏതൊക്കെയോ ആസ്പത്രികളിൽ ഒക്കെ കൊണ്ട് പോയി .. ഒരു ഭേദവും ഉണ്ടായില്ല .. എന്റെ വിധി അല്ലാതെന്താ പറയ്ക"

"ഈ കുട്ടീടെ അച്ഛനോ? "

"അവൻ ബന്ധം ഒഴിഞ്ഞു പോയി. ഇപ്പൊ കൊല്ലം കുറെയായി ..ഇപ്പൊ വേറെ കല്യാണം കഴിഞ്ഞു പിള്ളേരും പ്രാരാബ്ധവും ഒക്കെയായീന്നു കേൾക്കുന്നു "

"ഈ കുഞ്ഞിന് ചിലവിനു തരുന്നില്ലേ? "

"ആദ്യമൊക്കെ തരുമായിരുന്നു . പിന്നെപ്പിന്നെ അതങ്ങു നിന്നു. ഒന്നും തരണ്ട, വല്ലപ്പോഴും ഒന്ന് അന്വേഷിക്കാമല്ലോ ? അവന്റെ ചോരയല്ലേ? " അവരുടെ സ്വരത്തിൽ രോഷം കലർന്നു.

അപ്പു കുനിഞ്ഞു നിൽക്കുകയായിരുന്നു . അവൻ കയ്യിലിരുന്ന പഴംപൊരി നുള്ളിക്കീറിക്കൊണ്ടിരുന്നു . അയാൾക്ക് അവന്റെ മുഖം ഒന്ന് കാണണം എന്ന് തോന്നി

"എന്റെ മോനാ പറഞ്ഞത് അവന്റെ നക്കാപ്പിച്ചയൊന്നും വേണ്ടെന്ന്.. എന്റെ മോൻ നോക്കിക്കൊള്ളാമെന്ന് .. "

അയാൾ അപ്പുവിൽ നിന്നു കണ്ണുകൾ മാറ്റി വീണ്ടും അവരെ നോക്കി .

"അവൻ പൊന്നു പോലെ തന്നെയാ നോക്കിയിരുന്നത് .. അപ്പോഴല്ലേ എന്റെ കുഞ്ഞ്.."

അവർ പെട്ടെന്ന് വിങ്ങിക്കരഞ്ഞു . അയാൾ വല്ലാതെയായി .

പെട്ടെന്ന് അവർ സമനില വീണ്ടെടുത്തു. അപ്പുവിന്റെ ശിരസ്സിൽ തലോടി . " ഈ കുഞ്ഞിന് യോഗമില്ല അല്ലാതെന്താ .. "

" സാറെ ഞാൻ വന്നത് .. "

അവരെ പെട്ടെന്ന് സാരിത്തലപ്പ് കൊണ്ട് മുഖം തുടച്ചു .

"എന്റെ കണ്ണടഞ്ഞാൽ ഇവന് ആരുമില്ല . എന്റെ മകളുടെ കാര്യം സാരമില്ല . അവളെ ഞാൻ എവിടെയെങ്കിലും ആക്കിക്കോളാം . എന്റെ കണ്ണടഞ്ഞാല് ഈ കുഞ്ഞിനെ എല്ലാരും കൂടെ ഏതെങ്കിലും അനാഥാലയത്തില് ... അതെനിക്കോർ ക്കാൻ കൂടി വയ്യ " അവർ അപ്പുവിനെ ഒന്നും കൂടി സ്വന്തം ശരീരത്തിലേക്ക് ചേർത്ത് നിർത്തി .

"സാറിനാവുമ്പോ ഒരുപാട് ആളുകളെ ഒക്കെ പരിചയമുണ്ടല്ലോ .. എവിടെയെങ്കിലും ഇവന് ഒരത്താണി .... "

വീണ്ടും നിറഞ്ഞു വന്ന കണ്ണുകൾ തുടയ്ക്കാൻ അവർ മിനക്കെട്ടില്ല.

അയാൾ കുറേനേരത്തേക്ക് ഒന്നും മിണ്ടിയില്ല . അയാളുടെ മനസ്സിൽ ഒരു ഇരുണ്ട മുറി തെളിഞ്ഞു വന്നു . അവിടെ ഒരു മൂലയിൽ കുറെ മുഷിഞ്ഞ തുണിക്കെട്ടുകളുടെ നടുവിൽ ഒരു പെണ്ണ് , അവൾ സ്വന്തം കാൽമുട്ടുകളിലേക്കു മുഖം പൂഴ്ത്തി വച്ച് ഇരിക്കുകയായിരുന്നു അവളുടെ അഴിഞ്ഞു ചിതറിക്കിടന്ന മുടിയിഴകൾ ജട പിടിച്ചു തുടങ്ങിയിരുന്നു . ആരോ അവളുടെ മുറിയുടെ വാതിൽ മെല്ലെ തുറക്കാൻ ശ്രമിച്ചു . അപ്പോൾ മുറിയിയിലേക്കു ചീന്തിവന്ന വെളിച്ചത്തിന്റെ ഒരു കീറ് അവളിൽ ഒരു നടുക്കം സൃഷ്ട്ടിച്ചു.

അയാൾ പെട്ടെന്ന് ചിന്തയിൽ നിന്നുണർന്നു . അപ്പുവിന്റെ മുത്തശ്ശി അയാളെ പ്രതീക്ഷയോടെ നോക്കുകയായിരുന്നു .

"ഒരു മിനിറ്റ് " അയാൾ അവരോടായി പറഞ്ഞു . പിന്നെ വീടിനുള്ളിലേക്ക് കയറി.

"സൈനാ "

അയാൾ ഉറക്കെ വിളിച്ചു. സൈന എത്തുമ്പോൾ അയാൾ പെഴ്സ്സിൽനിന്നും കുറച്ച് രൂപ എടുക്കുകയായിരുന്നു . ആദ്യം അയാൾ ഒരു അഞ്ഞൂറിന്റെ നോട്ട് എടുത്തു. വീണ്ടും ഒരാലോചനയിൽ ഒരു അഞ്ഞൂറിന്റെ നോട്ടുകൂടി എടുത്ത്‌ സൈനയുടെ കയ്യിൽ കൊടുത്തു .

"ഇത് അവർക്കു കൊടുത്തേക്ക്”

സൈന നീട്ടിയ നോട്ടുകൾ വിവർണ്ണമായ മുഖത്തോടെ ആ വൃദ്ധ കൈ നീട്ടി വാങ്ങുന്ന നേരത്ത് അയാൾ എഴുത്തുമേശയ്ക്കു മുന്പിലിരുന്ന് വിശേഷാൽ പതിപ്പിലേക്കുള്ള കഥയുടെ ആദ്യവാചകങ്ങൾ എഴുതുകയായിരുന്നു .

//റേച്ചൽ ജേക്കബ് ഇമ്മാനുവൽ

കുലായിക്കൽ, പുല്ലാട്.പി.ഓ

തിരുവല്ല //